钦定古今图书集成/明伦汇编/宫闱典/第116卷 > 刘文裕
## 钦定古今图书集成/明伦汇编/宫闱典/第116卷 > 刘文裕

按《宋史外戚传》，“文裕字以宁，保州保塞人。祖正，晋幽
州营田使兼平州刺史。父审奇，武牢关使。简穆皇后
即文裕祖姑也。审奇三子，长文远，建隆中为供奉官，
与并人战万善而没。次即文裕，开宝四年起家补殿
直，八年权管云骑员僚直，预讨江南，中弩矢，神色自
若。太宗在藩邸，多得亲接。太平兴国二年，擢为内弓
箭库副使，特封其母张氏清河县太君”，出为秦陇巡
检。有李飞雄者，太保致仕𬭸之孙，秦州节度判官若
愚之子，性凶险，不为其家所容。常往来京师、魏、博间，
与无赖恶少游处，纵酒蒱博为务。以其父故，尽知秦
州仓库所积及地形险易，兵籍多少。又有妻父张季
英，为凤翔盩厔尉，飞雄自京师往省之，因乘季英马，
诈为使者，夜抵厩，置呼卒索马，卒秉炬出迎，飞雄以
私市马缨示之，卒不能辨，即授以马，一卒乘一马前
导，以“巡边”为名。因矫诏率巡驿殿直姚承遂至陇州，
率监军供奉官王守定至吴山县，率县尉卢赞皆从
行。先是，秦州内属羌人为寇，朝廷遣周承琎、田仁朗、
王侁、梁崇赞、韦韬、马知节及文裕领兵屯清水县，飞
雄至，称制，尽缚之。承琎等见姚承遂，数軰同至，不觉
其诈。仁朗独号泣求诏书，飞雄叱之曰：“我受密旨，以
若軰逗挠，不用命，令尽诛汝。岂不闻封州杀李鹤邪？
诏书汝岂得见？”先是，上即位，分命亲信于诸道，廉官
吏善恶，密以闻。岭南使者言封州李鹤不奉法，诬奏
军吏谋反，诏即诛之，故飞雄引以为言，将械承琎等
诣秦州戮之，因据城叛，遂驱承琎等行。初，飞雄诈宣
制时，自言我上南府时亲吏。文裕因哀告飞雄曰：“我
亦尝依晋邸，使者岂不营救之乎？”飞雄低语谓文裕
曰：“尔能与我同富贵否？”文裕觉其诈伪，许之。飞雄即
命左右释文裕缚，文裕策马前，附耳语仁朗，仁朗佯
坠马，若卒中风眩状。飞雄共前视之，又释其缚。仁朗
奋起抟飞雄，与文裕共擒之，飞雄尚呼云：“田仁朗等
谋反杀使者。”送秦州狱。鞫得实，飞雄、承遂、守定赞坐要斩，夷飞雄家。捕先与飞雄善者何大举等数軰，悉
弃市；厩置卒，亦夷其族。因下诏中外臣庶之家，子弟
或有乖检，甚为乡党所知，“虽加戒勖，曾不悛改者，并
许本家尊长具名闻。州县遣吏锢送阙下，当配隶诸
处。敢有藏匿不以名闻者，异时丑状彰露，期功以上，
悉以其罪罪之。”文裕后迁军器库使。四年，车驾征太
原，命文裕与通事舍人王侁分兵控石岭关。六年，领
儒州刺史。明年，为高阳关都监。会契丹万馀骑入，文
裕与大将崔彦进击却之。雍熙初，徙屯三交，加领顺
州团练使。会李继迁率折遇也寇边，初诏田仁朗与
王侁等讨之，仁朗坐逗遛，命文𥙿代仁朗，继迁等遁
去。从潘美北征，坐陷失骁将杨业，削籍配隶登州，事
具《业传》。岁馀，上知业之陷由王侁，召文𥙿还。俄起为
右领军卫大将军、领端州团练使，封其母清河郡太
夫人，赐翠冠霞帔，授其弟文质殿直。逾月，文𥙿迁容
州观察使，出为镇州兵马部署。端拱元年，卒于屯所，
年四十五。上甚悼惜，赠宁远军节度，命中使护丧归
葬京师。弟文暠至供奉官、阁门祗候，文质至内园使、
连州刺史。